ກະຊວງ ປ້ອງກັນປະເທດ ຈັດສຳມະນາວິທະຍາສາດ ການຂຶ້ນເຕົ້າໂຮມ ສອງແຂວງ ຊຳເໜືອ - ຜົ້ງສາລີ ແລະ ປົດປ່ອຍຜົ້ງສາລີ ຄົບຮອບ 60 ປີ ຂຶ້ນວັນທີ 14 ພະຈິກ 2014 ຢູ່ທີ່ສູນການຮ່ວມມື ສາກົນລາວ-ຍີ່ປຸ່ນ (ຫຼັກ 5) ນະຄອນຫຼວງວຽງຈັນ ໃຫ້ກຽດເຂົ້າຮ່ວມງານຄັ້ງນີ້ ມີສະຫາຍ ບຸນຍັງ ວໍລະຈິດ ກຳມະ ການກົມການເມືອງ ສູນກາງພັກ ຜູ້ປະຈຳການຄະນະເລຂາທິການ ສູນກາງພັກ ຮອງປະທານປະເທດ ພ້ອມ ດ້ວຍບັນດາກຳມະການ ກົມການເມືອງ ສູນກາງພັກ ຮອງນາຍົກລັດຖະມົນຕີ ລັດຖະມົນຕີວ່າການ ເຈົ້າຄອງ ນະຄອນຫຼວງ ສະຫາຍວິລະຊົນ ຜູ້ເສຍສະຫຼະ ແລະ ພະນັກງານປະຕິວັດ ອາວຸໂສ. ສະຫາຍ ພົນໂທ ຈັນສະໝອນ ຈັນຍາລາດ ກຳມະການສູນກາງພັກ ລັດຖະມົນຕີ ຊ່ວຍວ່າການ ກະຊວງ ປ້ອງກັນປະເທດ ກ່າວວ່າ: 60 ປີ (21/11/1954-21/11/2014) ໃນການນຳພາກຳລັງ ຂອງແນວລາວອິດ ສະຫຼະ ແລະ ລັດຖະບານລາວຕໍ່ຕ້ານ ຂຶ້ນສູ່ເຂດເຕົ້າໂຮມ ສອງແຂວງ ຊຳເໜືອ-ຜົ້ງສາລີ ແລະ ບັ້ນຮົບ ປົດປ່ອຍ ຜົ້ງສາລີ ແມ່ນໄລຍະທາງປະຫວັດສາດ ການຕໍ່ສູ້ປົດປ່ອຍຊາດ ຂອງປະຊາຊົນລາວ ບັນດາເຜົ່າ ເວົ້າລວມ ປະຊາຊົນແຂວງ ຜົ້ງສາລີ - ຫົວພັນ ເວົ້າສະເພາະ ເຊິ່ງການຂຶ້ນເຕົ້າໂຮມສອງແຂວງ ຊຳເໜືອ-ຜົ້ງສາລີ ແລະ ບັ້ນປົດປ່ອຍ ຜົ້ງສາລີ ແມ່ນຜົນງານ ໄຊຊະນະອັນໃຫຍ່ຫຼວງ ຂອງຂະບວນການ ຕໍ່ສູ້ປະຕິວັດ ແລະ ປະຊາຊົນ ລາວ ສຳມະນາວິທະຍາສາດ ຄັ້ງນີ້ ຜູ້ເຂົ້າຮ່ວມໄດ້ຮັບຟັງ ການສະເໜີບົດວິທະຍາສາດ ແລະ ຮັບຟັງ ການເລົ່າຄືນເຫດການຂອງພະນັກງານປະຕິວັດ ອາວຸໂສ ທີ່ໄດ້ເຂົ້າຮ່ວມເຫດການ ເຕົ້າໂຮມສອງແຂວງ ທີ່ທຸກຍາກລຳບາກ ຜ່ານຜ່າອຸປະສັກນາໆປະການ ບັນດາບົດຮຽນ ແລະ ພຶດຕິກຳຕົວຈິງ ໃນການນຳພາຕໍ່ສູ້ ປະຕິບັດສັນຍາເຊີແນວ ກ່ຽວກັບ ລາວ ປີ 1954-1959 ຄວາມໝາຍປະຫວັດສາດ ຕໍ່ການເລືອກເອົາແຂວງ ຫົວພັນ ແລະ ແຂວງ ຜົ້ງສາລີ ເປັນເຂດທີ່ໝັ້ນ ຂອງການປະຕິວັດ ຄວາມສຳຄັນ ຂອງບັ້ນຮົບປົດປ່ອຍ ຜົ້ງສາລີ ຕໍ່ການເຕົ້າໂຮມສອງແຂວງ ຊຳເໜືອ-ຜົ້ງສາລີ ວຽກງານການຕໍ່ສູ້ ປົກປັກຮັກສາສອງແຂວງເຕົ້າໂຮມ ການສືບຕໍ່ ກໍ່ສ້າງຮາກ ຖານການເມືອງ ເລັ່ງໃສ່ການກໍ່ສ້າງ ກຳລັງປະກອບສ່ວນປົກປັກຮັກສາ ສອງແຂວງເຕົ້າໂຮມ ແລະ ການປະລາໄຊ ກົນອຸບາຍຍົວະເສືອອອກຈາກຖ້ຳ ຂອງພວກຈັກກະພັດ ຜູ້ຮຸກຮານ ແລະ ລັດຖະບານຫຸ່ນວຽງຈັນ ເປັນຕົ້ນ. ສຳລັບແຂວງ ຊຳເໜືອ ໄດ້ຮັບການປ່ຽນຊື່ມາເປັນ ແຂວງ ຫົວພັນ ແຕ່ປີ 1960 ເປັນຕົ້ນມາ.